AnaEE-ERIC — Europæisk Konsortium for en Forskningsinfrastruktur

VEDTÆGTER

(2022/C 88/01)

Indholdsfortegnelse

PRÆAMBEL 2

KAPITEL 1 VÆSENTLIGE ELEMENTER 3

Artikel 1 Betegnelse 3

Artikel 2 Vedtægtsmæssigt hjemsted 3

Artikel 3 Opgaver og aktiviteter 3

Artikel 4 Varighed og procedure for afvikling 4

Artikel 5 Ansvarsordning 4

Artikel 6 Adgangspolitik for brugere 4

Artikel 7 Politik for videnskabelig evaluering 5

Artikel 8 Formidlingspolitik 5

Artikel 9 Politik for intellektuelle ejendomsrettigheder 5

Artikel 10 Ansættelsespolitik 5

Artikel 11 Udbudspolitik 6

KAPITEL 2 MEDLEMSKAB 6

Artikel 12 Medlemskab og repræsentanter 6

Artikel 13 Betingelser for at blive medlem eller observatør 6

Artikel 14 Medlemmers eller observatørers udtræden/opsigelse af medlemskab eller ophævelse af observatørstatus 7

KAPITEL 3 MEDLEMMERS OG OBSERVATØRERS RETTIGHEDER OG FORPLIGTELSER 8

Artikel 15 Medlemmer 8

Artikel 16 Observatører 8

Artikel 17 Bidrag 9

KAPITEL 4 REGULERING 9

Artikel 18 Deltagerforsamlingen 9

Artikel 19 Generaldirektøren 10

Artikel 20 Det centrale knudepunkt 11

Artikel 21 AnaEE-ERIC’s servicecentre 12

Artikel 22 De nationale knudepunkter og de nationale platforme 12

Artikel 23 Bestyrelsen 12

Artikel 24 Det uafhængige videnskabelige rådgivende udvalg (ISAC) 13

Artikel 25 Det uafhængige rådgivende etiske udvalg (IEAC) 13

Artikel 26 Interessentudvalget 14

Artikel 27 Hjælpeorganer 14

KAPITEL 5 RAPPORTERING TIL EUROPA-KOMMISSIONEN 14

Artikel 28 Rapportering til Europa-Kommissionen 14

KAPITEL 6 FINANSIERING 15

Artikel 29 Regnskabsår 15

Artikel 30 Ressourcer 15

Artikel 31 Principper for bidrag fra medlemmer og observatører 15

Artikel 32 Budget, budgetprincipper, regnskab og revision 15

Artikel 33 Skatter 16

KAPITEL 7 DIVERSE 16

Artikel 34 Lovvalg 16

Artikel 35 Arbejdssprog 16

Artikel 36 Tvister 16

Artikel 37 Vedtægtsændringer, ajourføringer og tilgængelighed 17

Artikel 38 Bestemmelser om etablering 17

Bilag I DEFINITIONER 18

Bilag II LISTE OVER MEDLEMMER, OBSERVATØRER OG DERES REPRÆSENTANTER 19

Bilag III BUDGETBIDRAG 20

PRÆAMBEL

I BETRAGTNING AF, at bæredygtigheden af både forvaltede og naturlige økosystemer, herunder landbrugs-, skov- og ferskvandssystemer, er afgørende for menneskehedens fremtid, og at økosystemtjenester som defineret i millenniumvurderingen af økosystemerne er truet på grund af klimaændringer, forstyrrelser i biogeokemiske cyklusser, tab af biodiversitet og ændringer i arealanvendelsen,

I BETRAGTNING AF, at foregribelse og forudsigelse af konsekvenserne af disse hidtil usete ændringer i klodens system ikke kun afhænger af en bedre forståelse af kompleksiteten af økosystemprocessen og drivkræfterne herfor, men også af at erhverve den nødvendige viden for bedre at kunne tilpasse sig en fremtid i forandring,

I BETRAGTNING AF, at Europa uden tilstrækkelig forståelse af den indbyrdes afhængighed mellem økosystemets funktion og miljøet fortsat ikke vil være i stand til at vurdere virkningerne af klimaændringer, afbøde risiciene og planlægge i overensstemmelse hermed,

I ANERKENDELSE AF, at infrastrukturen til analyse af og forsøg med økosystemer (AnaEE-ERIC) vil være en unik, tværkontinental, langsigtet, integreret, eksperimentel forskningsinfrastruktur baseret på distribuerede (eksisterende og nye) avancerede eksperimentelle platforme (både udendørs og lukkede økosystemplatforme), modelplatforme og analytiske platforme,

I ANERKENDELSE AF, at koordinering og integration af disse nationale platforme gennem overnationale enheder (centrale knudepunkter og servicecentre) vil sikre stor international adgang på tværs af platforme til forskningsprojekter, forbedrede og harmoniserede målinger og data, forbindelser mellem data og modeller, åben adgang til data og synteser,

I ANERKENDELSE AF, at AnaEE-ERIC vil udvikle teknologier og knowhow om økosystemvidenskab og -forvaltning, bidrage til omstillingen til bæredygtige fødevaresystemer og de generelle mål for den europæiske bioøkonomi og fra jord til bord-strategien,

og de for disse vedtægter gældende definitioner i bilag I,

er medlemmerne, som anmoder Europa-Kommissionen om at oprette AnaEE som et europæisk konsortium for en forskningsinfrastruktur (ERIC) i henhold til Rådets forordning (EF) nr. 723/2009 af 25. juni 2009, DERFOR

BLEVET ENIGE OM FØLGENDE:

KAPITEL 1

VÆSENTLIGE ELEMENTER

Artikel 1 Betegnelse Der etableres et distribueret europæisk konsortium for en forskningsinfrastruktur (ERIC), der kaldes »Analysis and Experimentation on Ecosystems ERIC« (AnaEE-ERIC). Det etableres som et europæisk konsortium for en forskningsinfrastruktur (ERIC) i henhold til bestemmelserne i forordning (EF) nr. 723/2009.

Artikel 2 Vedtægtsmæssigt hjemsted Det vedtægtsmæssige hjemsted for AnaEE-ERIC er Gif-sur-Yvette, Frankrig.

Artikel 3 Opgaver og aktiviteter 1. AnaEE-ERIC’s hovedopgave er at etablere og drive en distribueret forskningsinfrastruktur til analyse af og forsøg med økosystemer. Målet er at levere de værktøjer og tjenester samt den viden, der er nødvendig for at tackle de komplekse globale miljø- og klimaudfordringer, som de menneskelige samfund står over for. 2. AnaEE-ERIC opererer med det centrale knudepunkt (CH), interface- og syntesecentret (ISC), teknologicentret (TC) og datamodelleringscentret (DMC). 3. Med henblik på stk. 1 skal AnaEE-ERIC a. koordinere adgangen til de nationale forsøgs-, analyse- og modelleringsplatforme og tilrettelægge samarbejdet med europæiske faciliteter b. fremme europæiske forskningsprogrammer og -projekter c. udvikle teknologi, harmonisere metoder, opbygge industrielle partnerskaber og fremme vidensoverførsel d. fremme udvekslingen af viden og/eller kompetencer inden for det europæiske forskningsrum (ERA) og øge udnyttelsen af det intellektuelle potentiale i hele Europa e. udvikle dataadgang, -deling og -modellering f. tilrettelægge uddannelse g. gennemføre en kommunikationsstrategi h. udføre enhver anden tilknyttet aktivitet, der er nødvendig for at nå dets mål. 4. AnaEE-ERIC forfølger sin hovedopgave uden gevinst for øje. AnaEE-ERIC kan udøve begrænsede økonomiske aktiviteter, forudsat at disse er nært knyttet til dets hovedopgaver som beskrevet i artikel 3, stk. 3, og ikke bringer disse i fare.

Artikel 4 Varighed og procedure for afvikling 1. AnaEE-ERIC etableres for en indledende periode på 10 år. Deltagerforsamlingen kan beslutte at forlænge varigheden med på hinanden følgende tiårige perioder. 2. Afviklingen af AnaEE-ERIC besluttes af deltagerforsamlingen i henhold til artikel 18, stk. 10 i vedtægterne. 3. Uden unødig forsinkelse og under alle omstændigheder senest ti dage efter vedtagelsen af beslutningen om at afvikle AnaEE-ERIC underretter AnaEE-ERIC Kommissionen om beslutningen. 4. Tilbageværende aktiver, når AnaEE-ERIC’s gæld er betalt, fordeles blandt medlemmerne i forhold til deres akkumulerede årlige bidrag til AnaEE-ERIC som anført i vedtægternes artikel 17. 5. Uden unødig forsinkelse og under alle omstændigheder senest 10 dage efter at afviklingen er afsluttet, underretter AnaEE-ERIC Kommissionen herom. 6. AnaEE-ERIC ophører med at bestå fra den dag, hvor Kommissionen offentliggør bekendtgørelsen herom i Den Europæiske Unions Tidende, L-udgaven.

Artikel 5 Ansvarsordning 1. AnaEE-ERIC hæfter for sin gæld. 2. Medlemmernes finansielle ansvar for AnaEE-ERIC’s gæld, uanset dennes art, er begrænset til deres respektive bidrag til AnaEE-ERIC for det seneste hele driftsår. 3. AnaEE-ERIC tegner de relevante forsikringer til dækning af de risici, der er forbundet med dets drift.

Artikel 6 Adgangspolitik for brugere 1. Adgang til AnaEE-ERIC’s faciliteter og tjenester, der leveres af det centrale knudepunkt eller AnaEE-ERIC’s servicecentre, gives på grundlag af principperne om åben adgang. AnaEE-ERIC’s regler for adgang til infrastruktur omfatter en gebyrpolitik, der giver medlemmerne incitamenter. 2. AnaEE-ERIC stiller via sin webportal oplysninger til rådighed om de klimatiske og biogeografiske gradienter og supplerende færdigheder og teknikker på AnaEE-ERIC’s platforme for at hjælpe forskere i projektudviklingsfasen og lette inkubationen af projekter på tværs af flere platforme. 3. AnaEE-ERIC’s centrale knudepunkt giver adgang til AnaEE-ERIC’s faciliteter og tjenester ved servicecentrene eller de nationale platforme. Dette sker på grundlag af en vurdering af den videnskabelige kvalitet af den foreslåede anvendelse, en uafhængig videnskabelig evaluering foretaget af et ekspertudvalg udpeget af deltagerforsamlingen og en vurdering af den tekniske gennemførlighed foretaget af AnaEE-ERIC. Eventuelle etiske spørgsmål i forbindelse med en foreslået anvendelse vil blive behandlet af det uafhængige rådgivende etiske udvalg (se vedtægternes artikel 25). 4. Hvis adgangen til AnaEE-ERIC’s faciliteter og tjenester begrænses af kapacitetsmæssige årsager, foretages der en udvælgelse i henhold til de driftsregler, der er fastsat i vedtægterne, idet udvælgelseskriterierne baseres på videnskabelig topkvalitet og forslagenes tekniske og finansielle gennemførlighed. 5. AnaEE-ERIC stiller metadata for hvert projekt til rådighed fra starten, både for eksperimentindstillinger ved nationale platforme og for data produceret af servicecentre. 6. Data stilles til rådighed i overensstemmelse med AnaEE-ERIC’s politik for fri adgang. Adgangen vil blive reguleret i henhold til vedtægternes driftsregler, generelt med en fast udsættelse, hvorefter dataene vil blive gjort tilgængelige for offentligheden. Denne adgangspolitik skal tage hensyn til den europæiske retlige ramme for databeskyttelse (1) i forbindelse med medlemmernes deling af brugernes personoplysninger.

Artikel 7 Politik for videnskabelig evaluering AnaEE-ERIC’s aktiviteter skal evalueres hvert femte år af et uafhængigt videnskabeligt ad hoc-udvalg. Deltagerforsamlingen iværksætter en sådan evaluering og giver om nødvendigt særlige retningslinjer. I driftsreglerne fastlægges principperne og procedurerne for denne evaluering.

Artikel 8 Formidlingspolitik 1. AnaEE-ERIC fremmer forskning og tilskynder generelt til, at der i så vid udstrækning som muligt gives fri adgang til forskningsdata. 2. AnaEE-ERIC anmoder brugerne om at gøre deres forskningsresultater offentligt tilgængelige og gøre deres resultater tilgængelige via AnaEE-ERIC. 3. AnaEE-ERIC skal bruge flere forskellige kanaler til at nå sin målgruppe, herunder webportaler, nyhedsbreve, workshops og deltagelse i konferencer samt artikler i magasiner og dagblade, på sociale netværk m.m.

Artikel 9 Politik for intellektuelle ejendomsrettigheder 1. Alle intellektuelle ejendomsrettigheder, der skabes, opstår, opnås eller udvikles i løbet af AnaEE-ERIC’s aktiviteter, ejes af AnaEE-ERIC. 2. Medmindre andet er fastsat i eventuelle kontrakter mellem AnaEE-ERIC og medlemmer eller observatører ejes alle intellektuelle ejendomsrettigheder, der skabes, opstår, opnås eller udvikles af et medlem eller en observatør, af det pågældende medlem eller den pågældende observatør.

Artikel 10 Ansættelsespolitik 1. AnaEE-ERIC’s ansættelsesvilkår skal være i overensstemmelse med lovene i det land, hvor personalet er ansat, eller med lovene i det land, hvor AnaEE-ERIC’s aktiviteter udføres. 2. Procedurerne for udvælgelse af ansøgere til stillinger i AnaEE-ERIC skal være baseret på gennemsigtighed, ikkediskrimination og ligestilling. Rekruttering og ansættelse må ikke være diskriminerende. 3. Ansættelse skal ske efter international offentliggørelse af et stillingsopslag.

Artikel 11 Udbudspolitik 1. AnaEE-ERIC behandler kandidater og tilbudsgivere på lige og ikkediskriminerende vilkår, uafhængigt af om de er baseret i EU. AnaEE-ERIC’s udbudspolitik skal følge principperne om gennemsigtighed, konkurrence og ikkediskriminering. Detaljerede regler om udbudsprocedurer og -kriterier fastsættes i vedtægternes driftsregler. 2. Medlemmers og observatørers udbudsprocedurer i forbindelse med AnaEE-ERIC’s aktiviteter skal ske med behørig hensyntagen til AnaEE-ERIC’s behov og de tekniske krav og specifikationer, der er fastsat af de relevante organer.

KAPITEL 2

MEDLEMSKAB

Artikel 12 Medlemskab og repræsentanter 1. Følgende enheder kan blive medlem af AnaEE-ERIC eller kan blive observatører i AnaEE-ERIC uden stemmeret: a) EU-medlemsstaterne b) associerede lande c) andre tredjelande end associerede lande d) mellemstatslige organisationer. 2 Betingelserne for at blive medlem eller observatør er fastsat i artikel 13. 3 AnaEE-ERIC skal som minimum have en medlemsstat og to andre lande, der enten er medlemsstater eller associerede lande, som deltagere. 4 EU-medlemsstaterne og de associerede lande har tilsammen flertallet af deltagerforsamlingens stemmerettigheder. Deltagerforsamlingen vedtager eventuelle ændringer af stemmerettighederne, der er nødvendige for at sikre, at AnaEE-ERIC til enhver tid opfylder dette krav. 5 Enheder, som er anført i artikel 12, stk. 1, og som ønsker at bidrage til AnaEE-ERIC, men som endnu ikke opfylder kravene for at blive optaget som medlem, kan ansøge om observatørstatus. 6 Et medlem eller en observatør, der er omhandlet i stk. 1, litra a)-c), kan repræsenteres af en offentlig enhed eller en privat enhed med en public service-opgave, udpeget efter eget valg og efter egne regler og procedurer. Alle medlemmer og observatører underretter deltagerforsamlingen om enhver ændring af deres repræsentant eller af de specifikke rettigheder og forpligtelser, der er delegeret til dem, eller om enhver anden relevant ændring. 7 AnaEE-ERIC’s medlemmer, observatører og de enheder, der repræsenterer dem, er anført i bilag II. Bilag II ajourføres af formanden for deltagerforsamlingen.

Artikel 13 Betingelser for at blive medlem eller observatør 1. Kravene for optagelse af nye medlemmer er som følger: a) Ansøgere indgiver en skriftlig ansøgning til formanden for deltagerforsamlingen og generaldirektøren for AnaEE-ERIC. b) Ansøgningen skal indeholde en beskrivelse af, hvordan ansøgeren vil bidrage til opfyldelsen af AnaEE-ERIC’s mål og aktiviteter, som beskrevet i artikel 3, samt hvordan ansøgeren vil opfylde de forpligtelser, der anføres i artikel 15. c) Optagelse af nye medlemmer kræver deltagerforsamlingens godkendelse som beskrevet i artikel 18, stk. 10. 2. Ansøgeren skal navnlig have godtgjort over for deltagerforsamlingen samt ved hjælp af passende kvalitetssikringsmidler have verificeret, at den råder over de nødvendige midler og vedvarende forpligter sig til at: a) bidrage til AnaEE-ERIC’s ressourcer og tjenester inden for økosystemeksperimenter b) overholde de videnskabelige kvalitetsstandarder og operative standardprocedurer, der er fastsat af AnaEE-ERIC c) yde årlige finansielle bidrag til AnaEE-ERIC’s balancerede årlige budgetter d) overholde nærværende vedtægter e) opretholde medlemskabet af AnaEE-ERIC i mindst fem år. 3. Enheder, som er anført i artikel 12, stk. 1, og som ønsker at bidrage til AnaEE-ERIC, men som endnu ikke opfylder kravene for at blive optaget som medlem, kan ansøge om observatørstatus. For at få tildelt observatørstatus skal følgende krav være opfyldt: a) observatørerne får adgang for en periode på 2 år og højst to perioder b) ansøgerne indgiver en skriftlig ansøgning til formanden for deltagerforsamlingen og til generaldirektøren c) ansøgningen skal indeholde en beskrivelse af, hvordan ansøgeren vil bidrage til AnaEE-ERIC d) optagelsen eller genoptagelsen af observatører skal godkendes af deltagerforsamlingen.

Artikel 14 Medlemmers eller observatørers udtræden/opsigelse af medlemskab eller ophævelse af observatørstatus 1. Inden for de første fem kalenderår efter etableringen af AnaEE-ERIC kan medlemmer ikke udtræde. 2. Det første år er et forkortet år, der begynder med den dato, hvor Kommissionens afgørelse om at oprette AnaEE-ERIC træder i kraft. 3. Efter de første fem års medlemskab kan et medlem udtræde ved udgangen af et regnskabsår efter at have indgivet en anmodning herom 12 måneder før den påtænkte udtrædelse. 4. Et medlem, der har anmodet om udtrædelse, har ikke længere stemmeret i deltagerforsamlingen, for så vidt de foreslåede beslutninger ikke har direkte indvirkning på det pågældende medlem. 5. Observatører kan udtræde ved udgangen af et regnskabsår efter at have indgivet en anmodning herom seks måneder før den påtænkte udtrædelse. 6. Alle finansielle og andre forpligtelser skal være opfyldt inden udgangen af udtrædelsesåret. Alt efter omstændighederne, skal forpligtelser opfyldes efter den faktiske dato for udtrædelsen for at sikre opfyldelsen af retligt bindende forpligtelser, som AnaEE-ERIC allerede har indgået inden det pågældende medlems anmodning om udtrædelse. 7. Deltagerforsamlingen kan opsige et medlemskab eller ophæve en observatørstatus, hvis følgende betingelser alle er opfyldt: a) medlemmet eller observatøren har gjort sig skyldig i en alvorlig overtrædelse af en eller flere af sine vedtægtsmæssige forpligtelser b) medlemmet eller observatøren har ikke rettet op på en sådan overtrædelse senest seks måneder efter at være blevet skriftligt underrettet om overtrædelsen af deltagerforsamlingen. 8. Det medlem eller den observatør, der er omhandlet i artikel 14, stk. 7, skal redegøre for sin holdning over for AnaEE-ERIC’s deltagerforsamling, inden deltagerforsamlingen træffer beslutning i sagen. 9. Deltagerforsamlingen kan også under de omstændigheder, der er fastsat i artikel 14, stk. 7, beslutte ikke at bringe et medlems medlemskab til ophør, men at suspendere et medlems stemmeret i en bestemt periode. Deltagerforsamlingen kan på ethvert tidspunkt ved afstemning genindføre et medlems stemmeret, hvis det pågældende medlem til deltagerforsamlingens tilfredshed har rettet op på en overtrædelse i henhold til artikel 14, stk. 7. Repræsentanten for ovennævnte medlem deltager ikke i den nævnte afstemning. 10. Et medlems stemmeret suspenderes af deltagerforsamlingen, så længe de økonomiske forpligtelser, der følger af bilag III til disse vedtægter, ikke er opfyldt rettidigt. 11. Medlemmer eller observatører, der udtræder, eller hvis medlemskab eller observatørstatus opsiges, har hverken ret til tilbagebetaling eller godtgørelse af deres bidrag eller ret til at gøre krav på aktiverne i AnaEE-ERIC.

KAPITEL 3

MEDLEMMERS OG OBSERVATØRERS RETTIGHEDER OG FORPLIGTELSER

Artikel 15 Medlemmer 1. Medlemmerne har ret til: a) at deltage og stemme i deltagerforsamlingen b) at deltage i udviklingen af AnaEE-ERIC’s strategier og politikker c) at anvende AnaEE-ERIC’s mærke d) at deltage i projektforslag, hvor AnaEE-ERIC fungerer som det ansøgende konsortium e) at tilgå de tjenester og aktiviteter, som AnaEE-ERIC koordinerer for sit forskersamfund. 2. Hvert medlem skal: a) betale det årlige finansielle bidrag som fastsat i de respektive årlige budgetter, der godkendes af deltagerforsamlingen b) give sin(e) repræsentant(er) fuld bemyndigelse til at stemme om alle emner, der tages op på deltagerforsamlingens møder og sættes på dagsorden c) give adgang i henhold til AnaEE-ERIC’s adgangspolitik til nationale platformsaktiviteter, der opfylder AnaEE-ERIC’s kriterier d) fremme brugen og opretholdelsen af AnaEE-ERIC’s kvalitetsstandarder og operative standardprocedurer i deres bidragende nationale forskningsplatforme e) fremme brugen af AnaEE-ERIC’s ressourcer og tjenester blandt forskere.

Artikel 16 Observatører 1. Observatørerne har ret til: a) at deltage i deltagerforsamlingens møder uden stemmeret b) at deltage i AnaEE-ERIC’s arrangementer, f.eks. workshopper, konferencer, uddannelseskurser og andre aktiviteter, som deltagerforsamlingen har foranstaltet c) at få støtte fra AnaEE-ERIC til udvikling af relevante systemer, processer og tjenester. 2. Hver observatør skal: a) udpege en repræsentant i henhold til artikel 18 b) yde det årlige bidrag, der fastsættes i forhold til medlemmernes samlede årlige finansielle bidrag, uden at det har nogen indvirkning på sidstnævnte. Størrelsen af dette bidrag fastsættes af deltagerforsamlingen c) bidrage til AnaEE-ERIC’s opgaver og aktiviteter som fastsat i artikel 3 d) indgå en observatøraftale med AnaEE-ERIC med henblik på at fastsætte de vilkår og betingelser, på hvilke forpligtelserne skal opfyldes, og observatørens rettigheder kan udøves.

Artikel 17 Bidrag 1. Medlemmer og observatører yder årlige bidrag som beskrevet i bilag III. 2. Årlige bidrag fra medlemmer og observatører ydes som kontantbidrag og/eller delvis i naturalier. Bidragsprincipperne er fastsat i bilag III og vil blive beskrevet nærmere i driftsreglerne.

KAPITEL 4

REGULERING

Artikel 18 Deltagerforsamlingen 1. Deltagerforsamlingen er AnaEE-ERIC’s øverste og ultimative ledelsesorgan med fulde beslutningsbeføjelser og er ansvarlig for at lede og føre tilsyn med AnaEE-ERIC. Den består af de behørigt udpegede repræsentanter for AnaEE-ERIC’s medlemmer og observatører. Medlemmer og observatører repræsenteres af højst to personer, hvoraf den ene har videnskabelig og den anden administrativ ekspertise. Medlemmet eller observatøren anses for at være repræsenteret, hvis mindst én af dennes repræsentanter er til stede på mødet. 2. Hvert medlem har én stemme. 3. Deltagerforsamlingen vælger en formand og en næstformand blandt medlemmernes delegationer. Formanden og næstformanden vælges for en periode på tre år, der som hovedregel kan fornyes én gang. Formanden har ingen stemmeret. Næstformanden træder til, når formanden er ude af stand til at udføre sine opgaver. De nærmere bestemmelser om valg og afholdelse af møder er fastsat i de driftsregler, der er vedtaget af deltagerforsamlingen. 4. Deltagerforsamlingen indkaldes af formanden med mindst otte ugers varsel, og dagsordenen med mødedokumenterne rundsendes mindst to uger før mødet. Indkaldelse til møder og rundsendelse af dagsordenen sker normalt elektronisk. Detaljerne er fastsat i de driftsregler, der er vedtaget af deltagerforsamlingen. 5. Deltagerforsamlingen mødes regelmæssigt og mindst en gang om året. Mødet anses for beslutningsdygtigt, hvis mindst 2/3 (to tredjedele) af medlemmerne er til stede og behørigt repræsenteret. Møder med fjerndeltagelse, herunder videokonferencer og andre aftalte elektroniske midler, skal være mulige, men deres afgørelser og konklusioner skal bekræftes ved skriftlig procedure. Der indkaldes til et ekstraordinært møde i deltagerforsamlingen, hvis mindst 1/3 (en tredjedel) af medlemmerne anmoder herom. 6. Generaldirektøren for AnaEE-ERIC deltager normalt i deltagerforsamlingens møder. 7. Deltagerforsamlingen kan indbyde eksperter med rådgivende funktion til at deltage i dens møder. Hvis fortrolige oplysninger behandles i nærværelse af eksterne mødedeltagere, skal de på forhånd underskrive en erklæring om hemmeligholdelse. 8. Deltagerforsamlingen træffer afgørelse om alle spørgsmål, der er nødvendige for at opfylde AnaEE-ERIC’s mål, og som ikke udtrykkeligt hører under et andet ledelsesorgan eller andet organ. 9. Medmindre andet udtrykkeligt er fastsat, vedtages alle beslutninger truffet af deltagerforsamlingen med simpelt flertal af de afgivne stemmer. 10. Følgende beslutninger kræver et kvalificeret flertal på to tredjedele af de afgivne stemmer: a) udnævnelse eller afskedigelse af generaldirektøren b) valg af formand og næstformand i henhold til artikel 18, stk. 3, i disse vedtægter c) godkendelse af disse vedtægters driftsregler d) godkendelse af eventuelle driftsregler for AnaEE-ERIC’s organer e) godkendelse af AnaEE-ERIC’s udbudsregler f) godkendelse af det årlige videnskabelige arbejdsprogram g) godkendelse af årsregnskabet h) ændringer af det årlige budget i løbet af det pågældende regnskabsår, som reducerer eller forhøjer budgettet med mindre end 4 % i) beslutninger om et passende indtægtsniveau, herunder eventuel henlæggelse j) beslutninger vedrørende datapolitiske principper og adgangspolitiske principper k) beslutninger vedrørende intellektuelle ejendomsrettigheder l) nedsættelse af bestyrelsen m) tiltrædelse af nye medlemmer og opsigelse af medlemskab n) optagelse af nye observatører og ophævelse af observatørstatus o) afvikling af AnaEE-ERIC. 11. Følgende beslutninger træffes med kvalificeret flertal på to tredjedele af de afgivne stemmer, forudsat at antallet af stemmer fra disse medlemmer enten repræsenterer mindst tre fjerdedele af det samlede bidrag til AnaEE-ERIC’s budget, eller at alle de tilstedeværende eller repræsenterede medlemmer undtagen ét stemmer for: a) godkendelse af AnaEE-ERIC’s finansielle regler b) godkendelse af den femårige finansieringsplan c) godkendelse af det årlige budget indgivet af generaldirektøren d) ændringer af det årlige budget i løbet af det pågældende regnskabsår, som reducerer eller forhøjer budgettet med mere end 4 % e) forslag til ændringer af vedtægterne for AnaEE-ERIC og Europa-Kommissionens respektive meddelelse om godkendelse/indsigelse i henhold til artikel 9 og 11 i forordning (EF) nr. 723/2009. 12. Ikke afgivne stemmer medregnes hverken som godkendelser af eller indsigelser mod den pågældende beslutning.

Artikel 19 Generaldirektøren 1. Generaldirektøren er AnaEE-ERIC’s øverste leder og juridiske repræsentant. 2. Generaldirektøren udnævnes af deltagerforsamlingen efter en international indkaldelse. Vilkår og betingelser for udnævnelsen er beskrevet nærmere i driftsreglerne. 3. Generaldirektøren har ansvaret for: a) AnaEE-ERIC’s juridiske repræsentation, herunder indgåelse af kontrakter og gennemførelse af andre juridiske og administrative procedurer i overensstemmelse med deltagerforsamlingens afgørelser b) udvikling af AnaEE-ERIC’s strategi og levering af forslag til deltagerforsamlingen på grundlag af input fra direkte interaktion med medlemmerne, bestyrelsen, de rådgivende udvalg, knudepunkterne og AnaEE-ERIC’s servicecentre c) den daglige ledelse, administration og forvaltning af AnaEE-ERIC, herunder gennemførelsen af de beslutninger, der vedtages af deltagerforsamlingen, koordinering af igangværende projekter og initiativer, udnævnelse af alle AnaEE-ERIC’s ansatte og ledelse af sekretariatet d) at stå i spidsen for bestyrelsen og uddelegering til sikring af gennemførelsen af AnaEE-ERIC’s beslutninger i hvert enkelt servicecenter eller nationalt knudepunkt e) at sikre, at bestyrelsen og knudepunkterne arbejder i overensstemmelse med det mandat, der er fastsat i driftsreglerne og i dette dokument f) tilrettelæggelse af deltagerforsamlingens møder, herunder at foreslå punkter til dagsordenen for møderne og udarbejdelse og forelæggelse af årsberetningen til godkendelse i deltagerforsamlingen, jf. artikel 28 g) tilrettelæggelse af møderne i AnaEE-ERIC’s rådgivende udvalg for evaluering af det videnskabelige program og den etiske politik i henhold til artikel 24 og 25 h) evaluering af og samtaler med mulige nye medlemmer eller observatører med henblik på at foreslå deres optagelse i AnaEE-ERIC. 4. Generaldirektøren forelægger senest seks måneder efter regnskabsårets afslutning deltagerforsamlingen et regnskab for det foregående regnskabsår, som er revideret i overensstemmelse med artikel 32. Detaljerne i denne opgørelse fastsættes i driftsreglerne. 5. Generaldirektøren forelægger inden udgangen af november, som nærmere beskrevet i driftsreglerne, deltagerforsamlingen: a) en beretning om det arbejde, der er udført i løbet af året, ledsaget af et årsregnskab b) et udkast til arbejdsprogrammet for det kommende år c) budgetoverslaget for det følgende regnskabsår. 6. Generaldirektøren har til enhver tid ret til at nedsætte arbejdsgrupper til støtte for AnaEE-ERIC’s aktiviteter i overensstemmelse med driftsreglerne.

Artikel 20 Det centrale knudepunkt 1. Det centrale knudepunkt omfatter følgende støttetjenester: a) bistand til generaldirektøren med gennemførelsen af AnaEE-ERIC’s arbejdsprogram b) en central tjeneste til kommunikation med interessenter og interaktion med de nationale knudepunkter c) koordinering af centrenes aktiviteter, herunder fælles udviklingsaktiviteter og personaleudveksling d) tilrettelæggelse af uddannelsesprogrammer for personalet på AnaEE-ERIC-platformene e) tilrettelæggelse af alle forvaltnings- og ledelsesmøder f) administration og forvaltning af webportalen g) forvaltning af AnaEE-ERIC’s aktiviteter h) promovering, kommunikation og markedsføring for AnaEE-ERIC. 2. Det centrale knudepunkts personale bistår generaldirektøren i alle spørgsmål og rapporterer til denne. 3. Det centrale knudepunkts personalesammensætning og dets måde at operere på er nærmere beskrevet i driftsreglerne.

Artikel 21 AnaEE-ERIC’s servicecentre 1. AnaEE-ERIC’s servicecentre leverer ekspertise, tjenester og værktøjer, der er relevante for udøvelsen af AnaEE-ERIC’s opgaver og aktiviteter som fastsat i AnaEE-ERIC’s arbejdsprogrammer. 2. Der oprettes tre servicecentre under AnaEE-ERIC’s og generaldirektørens ansvar: teknologicentret, datamodelleringscentret og interface- og syntesecentret. 3. Servicecentre hostes i lande, der er medlemmer af AnaEE-ERIC. 4. Hvert af servicecentrene forvaltes af en leder af servicecentret under generaldirektørens myndighed og ansættes i overensstemmelse med ansættelsespolitikken.

Artikel 22 De nationale knudepunkter og de nationale platforme 1. Det nationale knudepunkt vil enten være en juridisk enhed eller give en juridisk enhed mandat til at repræsentere det og underskrive serviceaftalen i sit navn. 2. Hvert nationalt knudepunkt repræsenteres af dets knudepunktskontakt. AnaEE-ERIC’s medlemmer meddeler generaldirektøren navnet på deres knudepunktskontakt. Knudepunktskontakten mødes når det er nødvendigt og »mindst« to gange om året med generaldirektøren og »mindst« én gang om året med bestyrelsen. 3. Hvert nationalt knudepunkt er bundet af en serviceleveranceaftale med AnaEE-ERIC til som minimum at levere tjenester med henblik på at organisere og koordinere et medlems nationale platformstjenester og tilrettelægge kommunikationen mellem AnaEE-ERIC og de nationale platforme. 4. Hvert medlems nationale platform er bundet af en serviceleveranceaftale med AnaEE-ERIC om levering af tjenester til drift af forskningsinfrastrukturen. Denne serviceleveranceaftale vil omfatte kriterierne for identifikation af nationale platforme som AnaEE-ERIC-platforme. 5. Uanset artikel 22, stk. 4, kan et medlem også vælge at forpligte sine nationale platforme juridisk gennem det nationale knudepunkt. Hvis der ikke indgås en særskilt serviceleveranceaftale med de nationale platforme i henhold til artikel 22, stk. 4, vil det nationale knudepunkt indgå juridisk bindende aftaler med de nationale platforme for at garantere de tjenester, der skal leveres til AnaEE-ERIC. I dette tilfælde vil serviceleveranceaftalen med det nationale knudepunkt ud over artikel 22, stk. 3, også omfatte kriterierne for identifikation af nationale platforme som AnaEE-ERIC-platforme. 6. Knudepunktskontakten aflægger regelmæssigt rapport til AnaEE-ERIC’s generaldirektør om aktiviteterne i det nationale knudepunkt som defineret i driftsreglerne og serviceleveranceaftalen.

Artikel 23 Bestyrelsen 1. Bestyrelsen består af generaldirektøren og lederne af AnaEE-ERIC’s servicecentre. Generaldirektøren kan indbyde eksperter, nationale knudepunkter og platformstyperepræsentanter til bestyrelsens møder. Bestyrelsen mødes mindst en gang om året med repræsentanter for de nationale knudepunkter og platformstyper. 2. Bestyrelsen ledes af generaldirektøren. 3. Bestyrelsen har ansvaret for: a) at bidrage til og støtte generaldirektøren i forbindelse med udviklingen af et årligt arbejdsprogram og et udkast til budget sammen med et foreløbigt udkast til arbejdsprogram og budget for de efterfølgende to år b) at støtte generaldirektøren i gennemførelsen af arbejdsprogrammet og for at muliggøre et effektivt samspil mellem AnaEE-ERIC og medlemmerne og observatørerne og AnaEE-ERIC’s brugere og interessenter.

Artikel 24 Det uafhængige videnskabelige rådgivende udvalg (ISAC) 1. ISAC har til opgave at rådgive deltagerforsamlingen om følgende punkter: a) revision af kriterierne for godkendelse af en platform i AnaEE-ERIC b) rådgivning om AnaEE-ERIC’s strategi vedrørende dets eksperimentelle kapacitet og platformstjenester c) samarbejde med andre europæiske eller internationale infrastrukturer d) analyse af knudepunktets og tjenestecentrenes aktivitetsrapporter og anbefalinger til deres arbejdsprogram og langsigtede strategi e) lejlighedsvis gennemgang af forskningsprojekter, hvis generaldirektøren anmoder herom, eventuelt under inddragelse af eksterne eksperter f) fremsynethed inden for økosystemvidenskab og dens forbindelse med fødevaresystemernes bæredygtighed, bæredygtig bioøkonomi og biodiversitet. 2. Medlemmerne af det uafhængige videnskabelige rådgivende udvalg udpeges af deltagerforsamlingen. Det videnskabelige rådgivende udvalg består af uafhængige eksperter fra den offentlige eller private sektor med ekspertise på højt niveau inden for agronomi, plantesundhed, økologi, biodiversitet, miljøvidenskab, globale ændringer, databehandling, modellering samt erfaring med og forvaltning af store forskningsinfrastrukturer eller -programmer og andre uafhængige personer. Udvalget består af mindst 5 og højst 10 medlemmer. 3. Medlemmerne af det uafhængige videnskabelige rådgivende udvalg udnævnes af deltagerforsamlingen for en periode på 5 år med mulighed for én fornyelse. Udvalget vælger en formand og mødes mindst en gang om året. Generaldirektøren kan til enhver tid høre formanden. 4. Driftsreglerne for det uafhængige videnskabelige rådgivende udvalg vedtages af deltagerforsamlingen.

Artikel 25 Det uafhængige rådgivende etiske udvalg (IEAC) 1. IEAC’s rolle er at rådgive deltagerforsamlingen om etiske spørgsmål, som servicecentre og nationale platforme skal tage i betragtning i deres aktiviteter. 2. Medlemmerne af det uafhængige rådgivende etiske udvalg udpeges af deltagerforsamlingen. Det uafhængige etiske rådgivende udvalg består af uafhængige eksperter fra den offentlige eller private sektor med ekspertise på højt niveau inden for miljø- og biovidenskab. Udvalget består af mindst 3 og højst 10 medlemmer. 3. Medlemmerne af det uafhængige rådgivende etiske udvalg udnævnes af deltagerforsamlingen for en periode på 5 år med mulighed for én fornyelse. Udvalget vælger en formand og mødes mindst en gang om året. Generaldirektøren kan til enhver tid høre formanden. 4. Driftsreglerne for det uafhængige rådgivende etiske udvalg vedtages af deltagerforsamlingen.

Artikel 26 Interessentudvalget 1. Interessentudvalget består af repræsentanter for de organer og institutioner, der har interesse i AnaEE-ERIC’s tjenester og resultater, såsom brugere af AnaEE-ERIC’s faciliteter eller data, politiske beslutningstagere, erhvervslivet, ikke-statslige organisationer og medier. Udvalget består af mindst 10 og højst 20 medlemmer. 2. Interessentudvalget har til opgave at rådgive deltagerforsamlingen om følgende punkter: a) analyse af tjenestecentrenes aktivitetsrapporter og anbefalinger til deres arbejdsprogram og langsigtede strategi b) kommunikationsplan c) udarbejdelse af beslutningstagningsværktøjer til økosystemforvaltning d) samarbejde med andre europæiske eller internationale infrastrukturer. 3. Medlemmerne af interessentudvalget udnævnes af deltagerforsamlingen for en periode på 5 år med mulighed for én fornyelse. Udvalget vælger en formand og mødes mindst en gang om året. Generaldirektøren kan til enhver tid høre formanden. 4. Driftsreglerne for interessentudvalget vedtages af deltagerforsamlingen.

Artikel 27 Hjælpeorganer 1. Deltagerforsamlingen kan beslutte at oprette et hjælpeorgan, hvis omstændighederne kræver det, f.eks. for at komme med anbefalinger om specifikke emner. 2. Hjælpeorganernes sammensætning og driftsregler skal godkendes af deltagerforsamlingen i overensstemmelse med artikel 18, stk. 10. 3. Hvert hjælpeorgan mødes mindst én gang om året. Deltagerforsamlingen kan anmode formanden for hjælpeorganet om at indkalde til møder for at drøfte og komme med anbefalinger om specifikke emner.

KAPITEL 5

RAPPORTERING TIL EUROPA-KOMMISSIONEN

Artikel 28 Rapportering til Europa-Kommissionen 1. AnaEE-ERIC udarbejder en årlig aktivitetsrapport, hvori der navnlig redegøres for de videnskabelige, operationelle og finansielle aspekter af dets aktiviteter. Rapporten sendes til godkendelse i deltagerforsamlingen senest fire måneder efter udgangen af det pågældende regnskabsår og sendes derefter til Kommissionen og de berørte offentlige myndigheder senest seks måneder efter det pågældende regnskabsårs udgang. Denne rapport skal gøres offentligt tilgængelig. 2. AnaEE-ERIC’s generaldirektør underretter Europa-Kommissionen om eventuelle omstændigheder, der kan bevirke, at der opstår alvorlig fare for, at AnaEE-ERIC ikke kan udføre sine opgaver, eller som kan hindre AnaEE-ERIC i at overholde de betingelser, der er fastsat i forordning (EF) nr. 723/2009.

KAPITEL 6

FINANSIERING

Artikel 29 Regnskabsår AnaEE-ERIC’s regnskabsår begynder den 1. januar og slutter den 31. december. Det første regnskabsår er et forkortet regnskabsår, der begynder med den dato, hvor Kommissionens afgørelse om at oprette AnaEE-ERIC træder i kraft.

Artikel 30 Ressourcer AnaEE-ERIC’s ressourcer består af: 1. Bidrag fra medlemmer og observatører i henhold til artikel 17 og 31. 2. Værtspræmiebidraget fra de medlemmer, der er værter for enten et servicecenter eller det centrale knudepunkt, jf. bilag III. 3. Alle andre bidrag, såsom tilskud eller indtægter fra tjenesteydelser eller intellektuelle ejendomsrettigheder, som ejes af AnaEE-ERIC, inden for de begrænsninger og på de betingelser, der er godkendt af deltagerforsamlingen.

Artikel 31 Principper for bidrag fra medlemmer og observatører 1. Medlemmerne og observatørerne yder årlige bidrag til AnaEE-ERIC. 2. Medlemmernes bidrag fastsættes for en budgetcyklus og godkendes af deltagerforsamlingen i overensstemmelse med procedurerne i artikel 18 og bilag III. 3. Bidrag i naturalier tages kun i betragtning, når de sker i form af effektive og kvantificerbare bidrag til AnaEE-ERIC, herunder udstationeret personale til AnaEE-ERIC, og er godkendt af deltagerforsamlingen. Deltagerforsamlingen vedtager et regnskabssystem, regler for accept af bidrag i naturalier og regler for vurdering af disses værdi. 4. Finansielle bidrag indbetales i euro. 5. Værdien af eventuelle bidrag i naturalier tages i betragtning ved beregningen af de finansielle bidrag, der er ydet i samme periode, med henblik på at beregne i) de samlede bidrag, der er ydet i løbet af det pågældende år, og ii) de specifikke andele, som hvert medlem har bidraget med i forhold til det samlede bidragsbeløb.

Artikel 32 Budget, budgetprincipper, regnskab og revision 1. Alle AnaEE-ERIC’s indtægter og udgifter tages i betragtning, når der udarbejdes overslag for hvert regnskabsår, og de opføres på budgettet. 2. AnaEE-ERIC’s indtægter og udgifter skal balancere. 3. Deltagerforsamlingen sørger for, at AnaEE-ERIC’s bevillinger anvendes efter principperne om forsvarlig økonomisk forvaltning. 4. Budgettet opstilles og gennemføres, og regnskaberne aflægges, under overholdelse af princippet om klarhed og åbenhed. 5. AnaEE-ERIC’s regnskaber revideres årligt og ledsages af en beretning om den budgetmæssige og finansielle forvaltning i det foregående regnskabsår. Deltagerforsamlingen godkender udnævnelsen af og mandatperioden for en ekstern revisor og godkender det reviderede regnskab og beretningen om den budgetmæssige og finansielle forvaltning i det foregående regnskabsår senest seks måneder efter regnskabsårets afslutning. 6. AnaEE-ERIC er underlagt gældende lovkrav om opstilling, fremlæggelse, revision og offentliggørelse af regnskaber.

Artikel 33 Skatter 1. Momsfritagelser på grundlag af artikel 143, stk. 1, litra g), og artikel 151, stk. 1, litra b), i Rådets direktiv 2006/112/EF og i overensstemmelse med artikel 50 og 51 i Rådets gennemførelsesforordning (EU) nr. 282/2011 skal anvendes på indkøb af varer og tjenesteydelser foretaget af AnaEE-ERIC og et medlem af AnaEE-ERIC i den i kapitel 2 og 3 i vedtægterne anvendte betydning, som er til officiel og eksklusiv brug for AnaEE-ERIC, forudsat at sådanne indkøb alene foretages til AnaEE-ERIC’s ikkeøkonomiske aktiviteter i overensstemmelse med dets aktiviteter. Momsfritagelse er begrænset til indkøb på over 300 EUR. 2. Fritagelse for punktafgifter på grundlag af artikel 12 i Rådets direktiv 2020/262/EF er begrænset til AnaEE-ERIC’s indkøb til officiel og eksklusiv brug for AnaEE-ERIC, forudsat at sådanne indkøb alene foretages til AnaEE-ERIC’s ikkeøkonomiske aktiviteter i overensstemmelse med dets aktiviteter, og at indkøbet er på over 300 EUR. 3. Personalets indkøb er ikke omfattet af fritagelserne.

KAPITEL 7

DIVERSE

Artikel 34 Lovvalg AnaEE-ERIC’s interne funktion er underlagt følgende: 1. EU-retten, navnlig forordning (EF) nr. 723/2009, som ændret ved forordning (EF) nr. 1261/2013. 2. Lovgivningen i den stat, hvor AnaEE-ERIC har sit vedtægtsmæssige hjemsted for så vidt angår spørgsmål, der ikke eller kun delvis er reguleret af EU-retten. 3. I henhold til disse vedtægter og driftsreglerne.

Artikel 35 Arbejdssprog AnaEE-ERIC’s arbejdssprog er engelsk.

Artikel 36 Tvister 1. Hvis der opstår en tvist eller uoverensstemmelse mellem medlemmerne på grund af eller i forbindelse med vedtægterne, mødes deltagerforsamlingen så hurtigt som praktisk muligt for at rådføre sig i god tro og forsøge at løse tvisten i mindelighed. 2. Den Europæiske Unions Domstol er den kompetente instans for tvister indbyrdes mellem medlemmerne vedrørende AnaEE-ERIC, for tvister mellem medlemmerne og AnaEE-ERIC og for tvister, som Unionen er part i. 3. Ved tvister mellem AnaEE-ERIC og tredjeparter gælder EU-lovgivningens jurisdiktionsbestemmelser. I tilfælde, der ikke er omfattet af EU-lovgivningen, er det lovgivningen i den stat, hvor AnaEE-ERIC har sit vedtægtsmæssige hjemsted, der afgør, hvilken instans bilæggelse af sådanne tvister henhører under.

Artikel 37 Vedtægtsændringer, ajourføringer og tilgængelighed 1. Enhver ændring af vedtægterne er omfattet af bestemmelserne i artikel 11 i forordning (EF) nr. 723/2009, som ændret ved forordning (EF) nr. 1261/2013. 2. Vedtægten ajourføres og offentliggøres på AnaEE-ERIC’s websted og på dets vedtægtsmæssige hjemsted.

Artikel 38 Bestemmelser om etablering 1. Efter ikrafttrædelsen af Kommissionens afgørelse om etablering af AnaEE-ERIC indkalder den stat, hvor AnaEE-ERIC har sit vedtægtsmæssige hjemsted, hurtigst muligt til det første møde i deltagerforsamlingen. 2. Inden det første møde og senest 45 kalenderdage efter ikrafttrædelsen af Kommissionens afgørelse om etablering af AnaEE-ERIC underretter den pågældende stat alle stiftende medlemmer og observatører om alle specifikke, uopsættelige retlige foranstaltninger, der skal træffes på vegne af AnaEE-ERIC. De retlige foranstaltninger gennemføres af en af den pågældende stat bemyndiget person, medmindre et stiftende medlem gør indsigelse senest fem dage efter at være blevet underrettet.

(1) Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse).